Stephanie Okereke Linus

Stephanie Linus (Stephanie Onyekachi Okereke; 2 Oṣù Kẹẹ̀wá 1982) jẹ́ òṣèré, olùdarí eré àti afẹwàṣiṣẹ́. Ó ti gba ọ̀pọ̀lọpọ̀ àwọn àmì-ẹ̀yẹ àti àwọn yíyàn fún iṣẹ́ rẹ̀ bí òṣèré, tó fi mọ́ àmì-ẹ̀yẹ ti Reel ti ọdún 2003 fún òṣèré tí ó dára jùlọ, àmì-ẹ̀yẹ Afro Hollywood ti ọdún 2006 fún òṣèré tí ó dára jùlọ, àti àwọn yíyàn mẹ́ta míràn fún òṣèré tí ó dára jùlọ ní ipa asíwájú níbi ayẹyẹ Africa Movie Academy Awards ní ọdún 2005, 2009 ati 2010.Ó tún jẹ́ olùdíje níbi ìdíje ẹwà ti Nàìjíríà ní ọdún 2002. Ní ọdún 2011, ìjọba orílẹ̀-èdè Nàìjíríà da lọ́lá pẹ̀lú fífun ní oyè Memeber of the Order of the Federal Republic (MFR).

 Ìbẹ̀rẹ̀ ayé rẹ̀ 
Stephanie Okereke ni a bí ní Ngor Okpala, ní Ìpínlẹ̀ Ímò . Òun ni ọmọ ẹ̀kẹfà ti ọmọ mẹ́jọ àwọn òbí rẹ̀. Ó parí ilé-ìwé alákọ̀ọ́bẹ̀rẹ̀ àti girama ní Ìpínlẹ̀ Dẹ́ltà. Ó kẹ́ẹ̀kọ́ gíga ní Yunifásitì ìlú Calabar, ní Ìpínlẹ̀ Cross River, níbi tí ó ti gba oyè-ẹ̀kọ́ nínu ìmọ̀ èdè gẹ̀ẹ́sì.

 Iṣẹ́ ìṣe 
Ní àkókò ìgbà tí ó sì wà ní ọ̀dọ́ ní ọdún 1997, ó hàn nínu àwọn fíìmù Nollywood méjì kan; Compromise 2 àti Waterloo. Níbi ìdíje ẹwà Nàìjíríà ti ọdún 2002 tí ó ti kópa, Okereke ṣe ipò kejì. Ní ọdún 2003, Okereke gba àwọn àmì-ẹ̀yẹ méjì, nínu mẹ́jọ tí wọ́n yàán fún, níbi ayẹyẹ Reel Awards ti ọdún 2003 fún òṣèré tí ó dára jùlọ. Lẹ́hìn ìparí ẹ̀kọ́ láti Ilé-ẹ̀kọ́ gíga New York Film Academy ní ọdún 2007, Okereke ṣe àgbéjáde fíìmù tí àkọ́lé rẹ̀ jẹ́ Through the Glass èyítì ó ṣe pé òun ni ó ṣètò kíkọ àti dídarí eré náà, tí ó sì tún kópa nínu rẹ̀. Fíìmù náà rí yíyàn Africa Movie Academy fún àmì-ẹ̀yẹ ní ọdún 2009. Ní ọdún 2014, ó ṣe àgbéjáde fíìmù míràn tí àkọ́lé rẹ̀ jẹ́ Dry. Òun yìí kan náà lótún ṣètò kíkọ àti dídarí, bẹ́ẹ̀ ló sì tún kópa nínu eré náà, èyí tí ó gba ọ̀pọ̀lọpọ̀ àwọn àmì-ẹ̀yẹ tó fi mọ́ ti Africa Movie Awards ẹlẹ́kejìlá àti ti Africa Magic Viewers Choice Awards ti ọdún 2016 fún fíìmù tí ó dára jùlọ pẹ̀lú ẹ̀bùn ọkọ̀ ayọ́kẹ́lẹ́ tuntun kan. Okereke ti kópa nínu fíìmù tó lé ní àádọ́rùn-ún.

 Àwọn ìtọ́kasí 

Ẹ̀ka:Àwọn ènìyàn alààyè
Ẹ̀ka:Àwọn ọjọ́ìbí ní 1982